*Likumprojekts*

**Grozījumi Elektronisko sakaru likumā**

Izdarīt Elektronisko sakaru likumā (Latvijas Republikas Saeimas un Ministru Kabineta Ziņotājs, 2004, 23.nr.; 2005, 12.nr.; 2006, 24.nr.; 2007, 12.nr.; 2008, 15.nr.; 2009, 14.nr.; Latvijas Vēstnesis, 2010, 102., 206.nr.; 2011, 88.nr.; 2013, 232.nr.; 2014, 17.nr.; 60.nr.; 2015, 222.nr.; 251.nr.; 2016, 108.nr.;2016, 241.nr.; 2017, 70.nr.; 2017, 132.nr.) šādus grozījumus:

1. Izslēgt 9.panta otro daļu.

2. Papildināt likumu ar XVII nodaļu šādā redakcijā:

„**XVII nodaļa**

**Administratīvā atbildība elektronisko sakaru jomā un kompetence sodu piemērošanā**

**76.pants.** **Administratīvā atbildība radiosakaru jomā**

(1) Par radioamatieriem noteiktās radiostaciju būvēšanas, ierīkošanas un lietošanas kārtības pārkāpšanu, -

piemēro brīdinājumu vai naudas sodu fiziskajām personām no četrpadsmit līdz četrdesmit divām naudas soda vienībām, bet juridiskajām personām - no četrdesmit divām līdz astoņdesmit sešām naudas soda vienībām.

(2) Par koplietojamo radiofrekvenču piešķīruma lietošanas atļaujas nosacījumu pārkāpšanu, -

piemēro brīdinājumu vai naudas sodu no četrdesmit divām līdz viens simts četrdesmit naudas soda vienībām, bet juridiskajām personām - no septiņdesmit līdz pieci simti astoņdesmit naudas soda vienībām.

(3) Par radioiekārtu uzstādīšanu vai lietošanu bez radiofrekvences piešķīruma lietošanas atļaujas, -

piemēro naudas sodu fiziskajām personām no četrdesmit divām līdz viens simts četrdesmit naudas soda vienībām, bet juridiskajām personām - no septiņdesmit līdz pieci simti astoņdesmit naudas soda vienībām.

(4) Par radioiekārtu uzstādīšanu vai lietošanu, pārkāpjot normatīvajos aktos noteikto radioiekārtu uzstādīšanas un lietošanas kārtību vai radiofrekvences piešķīruma lietošanas atļaujā noteiktos parametrus, -

piemēro brīdinājumu vai naudas sodu fiziskajām personām no četrdesmit divām līdz astoņdesmit sešām naudas soda vienībām, bet juridiskajām personām - no septiņdesmit līdz divi simti astoņdesmit naudas soda vienībām;

(5) Par tādu radioiekārtu, elektrisko vai elektronisko iekārtu uzstādīšanu vai lietošanu, kuru darbība rada kaitīgus radiotraucējumus vai kuru elektromagnētiskie izstarojumi neatbilst normatīvajos aktos noteiktajam, -

piemēro brīdinājumu vai naudas sodu fiziskajām personām no septiņdesmit līdz simts četrdesmit naudas soda vienībām, bet juridiskajām personām - no simts četrdesmit līdz pieci simti astoņdesmit naudas soda vienībām.

(6) Par tādu radioiekārtu uzstādīšanu vai lietošanu, kuru atbilstība būtiskajām prasībām nav novērtēta un apliecināta normatīvajos aktos noteiktajā kārtībā, -

piemēro brīdinājumu vai naudas sodu fiziskajām personām no četrdesmit divām līdz septiņdesmit naudas soda vienībām, bet juridiskajām personām - no septiņdesmit līdz simts četrdesmit naudas soda vienībām.

(7) Par jūras un gaisa kuģniecības ārkārtas situāciju, avārijas un briesmu signālu raidīšanai paredzēto radiofrekvenču izmantošanas kārtības pārkāpšanu vai tādu radiotraucējumu radīšanu, kuri kaitē personas vai īpašuma aizsardzībai izmantojamo radiosakaru (drošības radiosakari) vai radionavigācijas sakaru iekārtu darbībai vai var izraisīt valsts drošības, sabiedriskās kārtības, kā arī kuģošanas vai gaisa satiksmes drošības apdraudējumu, -

piemēro naudas sodu fiziskajām personām no četrdesmit divām līdz viens simts četrdesmit naudas soda vienībām, bet juridiskajām personām - no astoņdesmit sešām līdz viens tūkstotis četri simti divdesmit naudas soda vienībām.

(8) Par atteikšanos nodrošināt piekļuvi radioiekārtai vai iespēju pieslēgties radioiekārtas raidīšanas un uztveršanas traktam, lai pārbaudītu radioiekārtas darbības tehniskos parametrus, vai apskatīt radioiekārtu un tai pievienotās ierīces vai programmatūru, kura nodrošina radioiekārtas darbību vai parametru ieregulēšanu, vai normatīvajos aktos noteiktās informācijas nesniegšanu radioiekārtu lietošanu uzraugošās institūcijas amatpersonai vai pilnvarotajai personai, kā arī par šo personu likumīgo norādījumu nepildīšanu -

piemēro naudas sodu fiziskajām personām no astoņdesmit sešām līdz viens simts četrdesmit naudas soda vienībām, bet juridiskajām personām - no divi simti astoņdesmit līdz viens tūkstotis četri simti divdesmit naudas soda vienībām.

(9) Par radioiekārtas darbības nepārtraukšanu gadījumos, kad radioiekārtas lietošana rada apdraudējumu radionavigācijas vai cita drošības dienesta sakaru iekārtu darbībai, -

piemēro naudas sodu fiziskajām personām no astoņdesmit sešām līdz viens simts četrdesmit naudas soda vienībām, bet juridiskajām personām - no divi simti astoņdesmit naudas soda vienībām līdz viens tūkstotis četri simti divdesmit naudas soda vienībām.

**77.pants. Administratīvā atbildība datu, programmatūras un iekārtu iegūšanas, izgatavošanas, izmainīšanas, glabāšanas un izplatīšana nelikumīgām darbībām ar elektronisko sakaru tīklu galiekārtām jomā**

Par elektronisko sakaru tīklu galaiekārtu identificēšanai elektronisko sakaru tīklā nepieciešamo datu izmainīšanu vai par šādam nolūkam paredzētu datu iegūšanu, glabāšanu vai izplatīšanu, kā arī par šādam nolūkam paredzētas programmatūras vai iekārtas iegūšanu, izgatavošanu, glabāšanu vai izplatīšanu bez ražotāja vai tā pilnvarotas personas piekrišanas -

piemēro naudas sodu fiziskajām personām no divdesmit astoņām līdz septiņdesmit naudas soda vienībām, bet juridiskajām personām - no septiņdesmit līdz viens simts četrdesmit naudas soda vienībām.

**78.pants Viesabonēšanas publiskajos mobilo elektronisko sakaru tīklos regulējošo normatīvo aktu pārkāpšana**

(1) Par viesabonēšanas publiskajos mobilo elektronisko sakaru tīklos regulējošo normatīvo aktu pārkāpšanu, -

piemēro brīdinājumu vai naudas sodu juridiskajām personām no piecdesmit sešām līdz četrtūkstoš naudas soda vienībām.

 (2) Par šā panta pirmajā daļā paredzēto pārkāpumu, ja tas tieši vai netieši ietekmējis sabiedrisko pakalpojumu tirgus pārskatāmību un konkurences līmeni tajā, pārkāpums tieši vai netieši ietekmējis lietotāju iespējas saņemt nepārtraukti un droši sniegtu pakalpojumu par pamatotām cenām, un pārkāpums ilgst vairāk par trim mēnešiem, -

 piemēro naudas sodu līdz 10 procentiem no iepriekšējā pārskata gada neto apgrozījuma.

**79.pants Datu plūsmas ātrumu un datu apjomu regulējošo normatīvo aktu pārkāpšana**

(1) Par normatīvajos aktos noteikto datu plūsmas ātruma vai datu apjoma prasību pārkāpšanu, sniedzot publisko interneta piekļuves pakalpojumu, -

piemēro brīdinājumu vai naudas sodu juridiskajām personām no piecdesmit sešām līdz četrtūkstoš naudas soda vienībām.

 (2) Par šā panta pirmajā daļā paredzēto pārkāpumu, ja tas tieši vai netieši ietekmējis sabiedrisko pakalpojumu tirgus pārskatāmību un konkurences līmeni tajā, pārkāpums tieši vai netieši ietekmējis lietotāju iespējas saņemt nepārtraukti un droši sniegtu pakalpojumu par pamatotām cenām, un pārkāpums ilgst vairāk par trim mēnešiem, -

piemēro naudas sodu līdz 10 procentiem no iepriekšējā pārskata gada neto apgrozījuma.

**80. pants. Elektronisko sakaru tīklu aizsardzības prasību pārkāpšana**

1. Par elektronisko sakaru tīklu bojāšanu,-

piemēro naudas sodu fiziskajām personām no četrpadsmit līdz viens simts četrdesmit naudas soda vienībām, bet juridiskajām personām - no divi simti astoņdesmit līdz viens tūkstotis četri simti divdesmit naudas soda vienībām.

1. Par publisko elektronisko sakaru tīklu darbības traucēšanu, t.sk. nenodrošinot piekļuvi attiecīgajā īpašumā, arī liegumzonā, slēgtā teritorijā vai ēkā esošajiem elektronisko sakaru tīkliem un to infrastruktūras būvēm, lai veiktu šo tīklu un attiecīgo infrastruktūras būvju pārbūvi, renovāciju, atsevišķa abonenta līnijas pieslēguma ierīkošanu pie ēkā esošā elektronisko sakaru tīkla, vai ar to ekspluatāciju saistītus darbus,-

piemēro naudas sodu fiziskajām personām no četrpadsmit līdz viens simts četrdesmit naudas soda vienībām, bet juridiskajām personām - no divi simti astoņdesmit līdz viens tūkstotis četri simti divdesmit naudas soda vienībām.

**81. Patvaļīga pieslēgšanās publiskam elektronisko sakaru tīkam vai tā lietošanas noteikumu pārkāpšana**

Par patvaļīgu pieslēgšanos publiskajam elektronisko sakaru tīklam vai tā lietošanas noteikumu pārkāpšanu,-

piemēro naudas sodu fiziskajām personām no četrpadsmit līdz viens simts četrdesmit naudas soda vienībām, bet juridiskajām personām - no septiņdesmit līdz pieci simti astoņdesmit naudas soda vienībām.

**82.pants. Kompetence sodu piemērošanā**

(1) Administratīvo pārkāpumu procesu par šā likuma 76.pantā minētajiem pārkāpumiem veic Vides aizsardzības un reģionālās attīstības ministrija.

(2) Administratīvo pārkāpumu procesu par šā likuma 77.pantā minētajiem pārkāpumiem veic Valsts policija.

(3) Administratīvo pārkāpumu procesu par šā likuma 78. un 79. pantā minētajiem pārkāpumiem veic Sabiedrisko pakalpojumu regulēšanas komisija.

(4) Administratīvo pārkāpumu procesu par šā likuma 80., 81.pantā minētajiem pārkāpumiem uzsāk Valsts policija vai pašvaldību policija, bet izskata pašvaldību administratīvā komisija.”

Likums stājas spēkā vienlaikus ar Administratīvo pārkāpumu procesa likumu.

Iesniedzējs:

Satiksmes ministrs U.Augulis

### Vīza:

### Valsts sekretāra vietā

### valsts sekretāra vietniece Dž.Innusa